JAGODE

Kristina Kegljen

**TUGA** potrošena žena u kasnim 40-ima

**STIPICA** mršavi čovjek u 30-ima

**ŽIVORAD** 60-godišnjak koji stalno puši i nosi zelenu parku, pored sebe drži kavez za ptice

**TOMI** jak i nabildan mladić u 20-ima, s pokojom tetovažom i možda kožnim prslukom

**MATILDA** otmjena žena crvene kose u 50-ima

**DARKO** sijed i zgodan muškarac u 50-ima

**STIPICA**

Ja ga nisam vidio.

**TUGA**

Ja ga nisam vidjela.

**MATILDA i DARKO**

Mi nismo vidjeli nikoga i ništa.

**TUGA**

Samo znam da je uvijek nosio kapu sa šiltom.

**MATILDA**

Da, onu ispranu šiltericu.

**STIPICA**

S mrljama po sebi.

**TOMI**

Ja sam pravio pekmez.

**ŽIVORAD**

E, ja sam ga vidio!

**SVI**

Lažeš!

**TUGA**

Laže, kriminalac. Jedino to i zna raditi.

**TOMI**

Zašto skačeš na čovjeka odmah?

**STIPICA**

Nama je pukao vodenjak.

**TOMI**

Fuj!

**TUGA**

Pa jesam ja rekla da meni curi voda iz vašeg stana.

**MATILDA**

Ajde, Tugo, ne lupetaj.

**STIPICA**

Ne, stvarno. Gledali smo film. I bio je kolega kod nas. I ona mene zove „Dođi, Stipice, malo“ Kaže, osjetim da nešto curi. Reko, „Sjedni na šolju da vidimo“ „Jel curka ili baš curi?“ Kaže da curka. Dobro, to su nam rekli na tečaju.

**ŽIVORAD**

Ja sam jednom porodio ženu.

**SVI**

Šuti!

**MATILDA**

Dobro, i što dalje?

**STIPICA**

Pa ništa, odgledali smo film do kraja. Otišli spavati. Ujutro u bolnicu.

**MATILDA**

Sjećaš se kad sam Evicu rađala?

**DARKO**

Evo je na.

**MATILDA**

Da sam je rodila, bolilo bi ko sam vrag! Sigurna sam.

**TUGA** (puši)

Ja se ne sjećam svog poroda.

**TOMI**

Meni je čudno da se ti ičega sjećaš. Opet si ostavila boce na stubištu. Mogao sam slomiti nogu. Tko bi onda brinuo o jagodama?

**MATILDA**

Ali, ne, nismo ništa čuli, je li tako?

**DARKO**

Ma nemam pojma. Slušao sam glazbu.

**TUGA**

A čula sam vas. Opet ti je psovala sve po spisku. E, Darko, Darko, zašto ostavljaš prljave čarape u dnevnom boravku?

**MATILDA**

Kažem ti, još jednom me poprijeko pogleda na stubištu…

**DARKO**

I što ćeš? Ne obaziri se. Samo budi tiho. Ne moraš tako lupati cipelama…

**MATILDA**

A tko je kupio takve cipele, koje lupaju?

**ŽIVORAD**

Komšo, kako jagode?

**TOMI**

Bubre ko bubuljice! Sutra ih idem obići. (*Oklijeva*) A kako tvoj Goran?

**ŽIVORAD**

Dobro je, dobro je. Spava.

**TOMI**

Boli njega briga.

**ŽIVORAD**

Bolje mu je nego meni.

**TUGA** (viče)

Živorade, još jednom mi baci jebeni opušak na balkon! Prijavit ću te policiji pa ćeš opet u ćuzu. Jesi čuo, krimosu jedan, prdonjo stari usrani… I te jebene sjemenke za tu ptičurinu, sve meni po balkonu pada!

**MATILDA**

Nu, opet ova urla.

**DARKO**

Ma pusti je, nije svoja.

**MATILDA**

Vidjela sam je neki dan kako metlom udara po drvetu ispred zgrade.

**DARKO**

Je li?

**MATILDA**
Pitaj boga šta je ona udarala…

**DARKO**

Odakle ja znam. Jedva joj znam i ime.

**MATILDA**

Tuga se zove. Koje ime! I djeluje otužno. Ofucano.

**DARKO**

Ko i svi alkosi.

**MATILDA** (oraspoloži se)

Jel, a hoćemo mi negdje za vikend?

**DARKO**

Ne znam…

**MATILDA**

Daj, što si takav.

**DARKO**

Ne znam još ništa. Možda budem morao na proslavu.

**MATILDA** (uvrijeđeno)

A kakvu proslavu?

**DARKO**

Kolega slavi rođendan.

**MATILDA** (njuši)

Jel osjetiš ti to?

**DARKO**

Nemoj me sad, radim…

**MATILDA** (ustaje i njuška)

Opet onaj odvratni smrad. Garant neka strvina u podrumu. Treba zvati deratizaciju.

**ŽIVORAD**

Bio je neki dan kod mene. Zamalo je zaboravio šiltericu na stolu. Pristojan momak, skida kapu pred starijima. Žicao me 200 kuna. Rekao sam mu da nemam, da imam samo od socijalnog i to sve nadgleda ona baba što je zadužena za mene.

**STIPICA**

Odmah su je dali na klistir i ostavili u predrađaoni. Nije dala da je slikam. „Umirem!“, tako je vikala. Izašao sam van. Zapaliti cigaretu. Pogledao na mobitel. I sasro se živ.

**DARKO**

Viđao sam tog klinca po hodniku. Jak momak. Pristojan uvijek. Znao sam da mu situacija nije neka. Mislim s novcima.

**MATILDA**

Opet si onom malom dao pare, vidjela sam te kroz prozor.

**DARKO**

Dobro, pusti sad…

**MATILDA**

Što da pustim, što? Kad sam ja tražila za salon, bilo je…

**DARKO** (iskesi se)
Jel znaš njegovu priču, ha? Jel znaš? E pa onda šuti, jebemu!

**MATILDA**

Pa dobro… Samo sam rekla…

**TUGA** (priča na mobitel)

Halo, Ružo? Mater ne bi nazvala, ha? Da je pitaš kako je, jel ima što za jesti, piti? Boli tebe ona stvar za onu koja te odgojila… Struju će mi isključit, znaš? Možeš što pomoći majci staroj? (*Pali cigaretu*)

**ŽIVORAD**

Tomi?

**TOMI**

Reci, susjed.

**ŽIVORAD**

Jel mi… Jel mi možeš pokazati malo na ovo… na ovaj mobitel? Ja ne kužim kako to…

**TOMI**

Živo, može večeras? Idem pregledati nasade, pa kad se vratim, može?

**ŽIVORAD**

Ajde, kupit ću ja pivkana…

*Živorad nešto pritišće po smartphone-u pa se izmjenjuju glasni zvukovi melodija zvonjave.*

**TUGA**

A ma Srbine jedan, gasi to! Glava mi puca… Puca mi glava, hoće se raspuknut. *(Baci čašu u zid, zarije glavu u jastuk i plače kao malo dijete*)

**TOMI**

Nisam ga, zapravo, vidio već neko vrijeme. Ima tjedan dana. Mislim, ok mi tip djeluje, onako, čvrsto. Šta ja znam. (*Začuje Tugin plač*) Opet ova…

**MATILDA**

A da zovem policiju?

**DARKO**

A čemu?

**MATILDA**

Razbija opet. Uznemiruje cijelu zgradu. Čuju je svi u kvartu.

**DARKO**

A zašto ti imaš potrebu miješati se uvijek svuda?

**MATILDA**
Ona se miješa u moj mir! Da ne možeš normalno večerati… Jesu fine lazanje?

**DARKO** (mrmlja)

Ahmhm…

**MATILDA**
Jel ne možeš to lijepo reći. „Jesu, baš su dobre, za prste polizat.“

**DARKO** (baca pribor na tanjur, ustaje od stola)

O jebemti sreću…

**MATILDA**

Kud ćeš sad?

**STIPICA**

Čitam poruku, kaže: „Ljubim te. XOXO“. O jebem ti, Sonja, crna Sonja. Odem unutra. Vidim da je boli. Ne znam što je boli. Ja vani ili onaj ja unutra. Možda mi je pročitala nešto u očima, jer odmah je jauknula da će me ubit.

**TUGA**

Eno, ljudi ko mravi gmize tim sivim pločnicima. Nose kruh, cvijeće, vuku čukce za sobom koji ostavljaju drek posvuda. Mene boli… Strašno me boli. Kida me. Kao da… kao da neki čvor teglim ovdje (*prsa*), točno tu. Nije prije bilo ovako. Nikako nije bilo ovako.

**ŽIVORAD**

A kakav se tebi čini onaj mali?

**TOMI**

Onaj što je…s kapom, s prvog kata?

**ŽIVORAD**

Zgrada bruji o njemu.

**TOMI**

Ja samo znam da me uvijek pozdravio. I da je imao dvije kćerkice.

**ŽIVORAD**

Je li?

**TOMI**

Tako sam čuo. Zapravo, vidio sam kad ih je jednom doveo ovdje. Ko lutkice su. Ti imaš djece?

**ŽIVORAD**

Imam.

**TOMI**

A gdje su?

**ŽIVORAD**

A, po svijetu.

**TOMI**

Čuješ se s njima?

**ŽIVORAD**

Ja s njima stalno pričam. Ali oni se meni ne javljaju.

No, kako tvoje voćke?

**TOMI**

Dogovorio sam s jednim otkupcem. Bit će dobra sezona.

**ŽIVORAD**

Ide to tebi, a?

**TOMI**

Jesi ti znao, Živo, da su jagode pune kalcija i fosfora? To je izvrsno za kosti.

**ŽIVORAD**

To je dobro.

**TOMI**

Izvrsno! Gdje si, Živo, nabavio ovu travuljagu? Udara ko luda.

**ŽIVORAD**

Eh, imam i ja neke svoje kupce i otkupce.

**TOMI**

A ti si…ti si se tek nedavno uselio?

**ŽIVORAD**

Ima tri mjeseca.

**TOMI**

A gdje…

**ŽIVORAD**

Bio sam u buksi. Slobodno me pitaj. Ne smeta mi.

**TOMI**

U buksi…I, kako je tamo?

**ŽIVORAD**

Postane normalno.

**TOMI**

Jel ima, ono, u guzu metlom, klanova i to…?

**ŽIVORAD**

Ako si u dobrom klanu, nema. Ja sam se skompo s Bugarima. Bio sam im odan, a oni su me čuvali.

**TOMI**

Bugari…

**ŽIVORAD**

Upoznao sam ljudina u ćuzi, samo takvih, da ih svijet nije vidio.

**TOMI**

Je li?

**ŽIVORAD**

Ali pretežno ološ. Gamad zadnje vrste. Puj.

**TOMI**

A što si… Zašto, ovaj…

**ŽIVORAD**

Zaklao sam ženu na spavanju.

*TOMI se zagrcne pljugom.*

**TUGA**

Kad si ti bila mala, Ružice moja, ja sam na tebe pazila. Sisu sam ti svoju dala kad god si htjela. Češljala te, pletenice, kečke, mašne. Sjećaš se onaj put, onda kad si pala i razderala koljeno? Kad si dobila batina, Ružo? Nisi trebala dobiti batina.

**MATILDA**

Darko?

*DARKO ne odgovara.*

**MATILDA**

Darkić?

**DARKO**

Što si to obukla na sebe?

**MATILDA** (Pjevno)

Negližeee.

**DARKO**

Ma daj molim te…

**MATILDA**

O, pa nećeš valjda raditi? Poslije ovakvog prizora. Ha? (*prede kao mačka*)

**DARKO**

Nisam raspoložen večeras.

**MATILDA**

Ja ću te oraspoložiti.

**DARKO**

Ma miči mi taj jezik iz uha!

**MATILDA**

Voliš to, Darko. Prepusti se.

**DARKO**

Ne guraj mi jezik.

**MATILDA**

A da malo poljubim ovdje? I ovdje? I ovdje?

**DARKO** (ljutito)

Pusti me na miru, jebote, jel me možeš pustiti na miru?

**MATILDA**

Darko?

Gdje ćeš?

*(Plačno)*

Darko?

Nemoj ići…

*(Plače)*

**STIPICA**

Znoj lijeva s mene. Ne znam kako je njoj. Kažu, otvorena tri centimetra, a trudovi svaku minutu do dvije. Presavija se, kao neka životinja koju pore. Slikam je mobitelom. Želim to za uspomenu. Ona me šalje u pičku vražju materinu. „Mrš van“, govori mi. Smijuljim se i izađem. Sestra mi kaže „Čujte, vaša gospođa neće drip“. Dobro, pa? Ona želi prirodno. O tome smo pričali. „Da, ali, gospodine, ponoć je“. Da, znam koliko je sati, vidim. „Doktor se već spremio da ide kući, ona je zadnja.“ Gledam u tu sisatu babicu i ostanem bez teksta. Doktor bi kući.

**ŽIVORAD**

Tomi, momče? Zajebavam te.

**TOMI**

Jel me zajebavaš?

**ŽIVORAD**

Ma zajebavam, šta ti je. Nisam manijak.

**TOMI**

Pa nisi. Ne izgledaš tako. Ali šta znaš tko je manijak, a tko nije.

**ŽIVORAD**

I to što kažeš. Jel ima manijaka oko tebe?

**TOMI**

Pa… ima, da. Ima.

**ŽIVORAD**

Kod nas u zgradi?

**TOMI**

Posebno u našoj zgradi.

**ŽIVORAD**

Znaš, svaki dan gledam te ljude. Vidiš da se naprežu da žive obične živote. A truli su. Ko daske su truli. Ljuti na sve. A trebaš bit sretan.

**TOMI**

Trebaš, da.

**ŽIVORAD**

Što si slobodan. Što možeš prošetati. Gledati ulicu kroz prozor dok pijuckaš jutarnju. Znaš, ja ti najviše volim tu jutarnju. I cigaricu lijepo u usta. I pravac WC.

**TOMI** (smije se)

Sve ja čujem, Živo, iz svoje kupaone. Nego, zašto si završio u ćuzi?

**ŽIVORAD**

Krivo vrijeme, krivo mjesto, kriva nacionalnost.

**TUGA**

Smrdi. Sve. I suđe. I ove čaše, i prazne konzerve. I moja kosa, moja nekad lijepa kosa. Bujna. Boje čađe. I smrdi moja bol, ulazi u sve otvore i onda izlazi kroz sve otvore. Tako otrovna bol da to nema riječi. Ja više nemam riječi. Mogu samo pljuckati u ovu prazninu, u ovu samoću. Telefon ne zvoni. Dugo već ne zvoni. Živorade, ako si mi prerezo žice, zvat ću ti policiju!

*(Čuje se kucanje)*

**TOMI**

Tko je?

Zašto policija?

Ne, nisam ga vidio.

Pa zadnji put… prije tri dana, možda.

Nisam nikoga vidio da ide k njemu.

Samo jednom kćeri. Curice.

Kako mislite „prijavljen nestanak“? Možda je čovjek… ne znam.

Nisam ništa htio reći, ne, ne znam.

Činio se ok. Malo potišten. Skroman.

Mislim da nije imao love.

Ne znam u kakvim je odnosima sa ženom.

Ovaj, nego, kad ste već tu, je li, htio bih vam samo reći…Glupo mi je prijavljivati, ali kad ste već tu, je li.

*(Tiho)* Ma ovaj, mislim da netko u zgradi… da je, ovaj, da je nastran, da dira curice.

Znam da nemate vremena…

Da se javim u postaju… Aha, aha. Može. Da prijavim, je li?

Ok, može.

Da, javit ću ako što čujem. Ili vidim.

Da, smrdi cijela zgrada. Kad je toplo, onda baš vonja. Ne znam što je.

Ma ima nas svakakvih.

Bok, bok.

**MATILDA** (Živoradu, pretjerano srdačno)

Dobar dan, susjed. Kako ste?

**ŽIVORAD**

Ide polako.

**MATILDA**

Kako Goran? Je li mu bolje?

**ŽIVORAD**

Bolje mu je nego meni.

**MATILDA**

Aha, aha. I ja volim životinje. Imala sam psa kad sam bila mala. Ali onda ga više… nisam imala.

**ŽIVORAD**

Žurim. Pozdrav!

**DARKO**

Što je to bilo?

**MATILDA**

Koje?

**DARKO**

To „nji nji“ i „nja nja“.

**MATILDA**

Molim te. Pristojno sam ga pozdravila.

**DARKO**

Uopće ne znam što se imaš zbližavati s njim.

**MATILDA**

Ne budi kreten. Normalan je čovjek.

**DARKO**

Normalni ljudi ne budu u zatvoru 25 godina.

**MATILDA**

Normalni ljudi vode ljubav sa svojom ženom.

**DARKO**

Ajd ne započinji.

**MATILDA**

Što je? Jesam ružna? Debela? Jel smrdim?

**DARKO**

Daj, ajde.

**MATILDA**

Daj ajde, daj nemoj, daj me pusti. Znaš što, pušten si. (*Za sebe*) U pičku materinu…

**STIPICA**

Diši, diši. Ajde, prošli smo to sve. Neće ti dati drip, ne brini. Potpisala si, je li? Pa eto. Idem vidjeti s doktorom nešto. Nemoj rodit prije nego se vratim. Evo jedna pusa.

(*Pali cigaretu*)

Sonja. Jebo te. Tko mi je kriv kad se spandžam s klinkom. Tako je mala. Sočne usne i na njima miris labela. Uvijek miriše na omekšivač. Sisice poskakuju ko golf-loptice. Uff!

Mažem ženi međicu maslinovim uljem „da bude mekša na porodu“, a mislim samo na to kako Sonjine guzove hvatam šakama i dižem je gore. U naše slatko nebo.

(*u rađaoni*)

Ako neće drip, nemojte je tjerati. Potpisala je, jel je? E, pa? To što bi vi kući, to je druga stvar. Što je to? Čime joj to mažete? Znam da boli, ljubavi drži se! Neću se maknuti. Imam pravo biti ovdje. Pa slikam jer mi se slika!

Dobro, idem, idem. Ljubavi, tu sam, na hodniku. Vrisni ako me trebaš.

**TUGA**

Danas je posebno usran dan. Toliko usran da sam opet zvala Ružu. Nije se javila. Toliko usran da sam blejala u majku s djetetom u kolicima i pomislila kako joj želim smrt. Mislim da me čula jer mi je rekla „koji kurac buljiš“. Možda mi to nije rekla. Možda sam ja to njoj rekla. Jer je blejala u mene. U moje pokidane sandale. Flekavu suknju. Kosu u kojoj sam kasnije pronašla stari čik. Možda joj je zasmetao moj ispruženi dlan. Prazan, doduše. Jer, dan je toliko usran da mi je palo na pamet napiti se octa. Toliko o mom danu. A kako ste vi?

**ŽIVORAD**

Tugo?

Tugoo?

**TUGA**

Šta hoćeš?

**ŽIVORAD**

Dođi na kafu.

**TUGA**

Neću doći na jebenu kafu.

*Tišina.*

**ŽIVORAD**

A hoćeš doći na kavu?

*TUGA šuti.*

**ŽIVORAD**

Hajde, Tugo. Imam i piva, ako ti je draže.

**TUGA**

Bok.

**ŽIVORAD**

Uđi, uđi.

**TUGA**

Samo da ti odmah kažem da mi se ne pije kava. Ni kafa.

**ŽIVORAD**

Imam Žuju.

**TUGA**

Pa, dobro ti je ovdje.

*(pokazuje na kavez)*

Što je ovo?

**ŽIVORAD**

To ne diraj!

**TUGA**

Pa dobro! Neću. A što je to?

**ŽIVORAD**

Goran.

**TUGA**

Kakav Goran?

**ŽIVORAD**

Moj Goran!

**TUGA** (smije se)

Stari prdonjo! Pticu si nazvao Goran.

**ŽIVORAD**

Šuti i pij.

*Tišina.*

*Duga tišina.*

Kakva si inače?

**TUGA** (umjetno ushićeno)

Super sam. Baš super.

**ŽIVORAD**

Misliš?

**TUGA**

Nemam šta misliti.

**ŽIVORAD**

Znaš, poznajem ja čovjeka.

**TUGA**

Kojeg?

**ŽIVORAD**

Mislim, poznajem ljude. Znam prepoznati njihova stanja.

**TUGA**

Joj, nemoj prodavati ofucane fore.

**ŽIVORAD**

Zašto ne potražiš pomoć?

**TUGA**

Pomoć? Koju pomoć? Od koga?

**ŽIVORAD**

Dovedeš se u red malo.

**TUGA** (popravlja si kosu)

Ja sam sebi lijepa ovakva.

**ŽIVORAD** (nakon promišljanja)

Ti jesi lijepa žena. Nisam na to mislio.

**TUGA**

Čije su ono jagode?

**ŽIVORAD**

Tomijeve.

**TUGA**

Od onog malog nadobudnog?

**ŽIVORAD**

Zašto nadobudnog?

**TUGA**

Glumi nekog finog čovjeka. Kao, on je u redu. On ima svoju poljoprivredu. On je dobar sa svima.

**ŽIVORAD**

Što ti tu smeta?

**TUGA**

Nitko nije takav. To mi je umjetno. Svijet je prljav. Ljudi su još gori. A i ona napirlitana Matilda i njen debeli muž.

**ŽIVORAD**

Što s njima?

**TUGA**

Pa vara je, čovječe, vara je kad stigne. Čak mu je i dolazila neka fufa kući.

**ŽIVORAD**

Jel ti krivo?

**TUGA**

Što bi mi bilo krivo?

**ŽIVORAD**

Što ih ima troje koji se vole. A ti nemaš nikoga.

**TUGA**

To je bilo zločesto!

**ŽIVORAD**

Ali je istina.

**TUGA**

Ja imam ovoliko srce, puno ljubavi! Nemaš ti pojma.

*Tišina.*

**ŽIVORAD**

Što kažeš da nas dvoje odemo nekud?

**TUGA**

Kako to… gdje bismo mi išli? Nas dvoje! Pazi njega. (Smijeh)

**ŽIVORAD**

Na ćevape, recimo.

**TUGA**(posprdno)

Ćevape…

**ŽIVORAD**

Zašto ne? Ti slobodna, ja slobodan.

**TUGA**

Ti Srbin.

**ŽIVORAD**

Pa šta sad?

**TUGA**

Šta pa šta? Pa vi Srbi ste… *(zastane)*

**ŽIVORAD**

Što smo to mi Srbi, Tugo?

**TUGA**

Neprijatelji.

**ŽIVORAD**

Jesam li ja tvoj neprijatelj?

**TUGA**

Ti nisi.

**ŽIVORAD**

A Srbin sam.

**TUGA**

Pa jesi.

**ŽIVORAD**

Ako ja tebi nisam neprijatelj, a Srbi su neprijatelji, koji je zaključak?

**TUGA** *(zbunjeno)*

Ne znam. Šta me sad jebeš s tim logikama i filozofijama. Idemo na te ćevape i dokurca.

*ŽIVORAD se nasmiješi.*

**MATILDA**

Kako nestao? Gdje je nestao?

**DARKO**

Pa ne nestaje se samo tako.

**TUGA**

Kako ste glupi! Pa nestao je, jel nisu lijepo rekli! Nestao je mali s kapom, mali s prvog kata. Nestao je.

 **ŽIVORAD**

O, nestaje se.

**MATILDA**

Netko ga je oteo?

**DARKO**

Možda ubio.

**MATILDA**

Ne lupetaj.

**ŽIVORAD**

Ja mislim da se ubio, eto.

**DARKO**

Što bi se ubio?

**TOMI**

Tko se ne ubio danas?

**MATILDA**

Imao je djecu, kažu.

**ŽIVORAD**

Dvije curice, kaže Tomi.

**TUGA**

Ja se isto možda ubijem. Onako, u kadi.

**DARKO**

Postoji izlaz za sve.

**TOMI**

Možda je njemu to bio izlaz.

**MATILDA**

Možda se stvarno ubio i leži u svom stanu i zato nam smrdi.

**SVI**

Hm.

**STIPICA**

Hoće tiskat, a ne smije. Otvorena samo 5 centimetara. I dalje neće drip. Doktor pizdi. Sestra pizdi. Ja ne znam. Ja nisam doktor. Ja ne znam. Dijete hoće van, a ona neće drip. A ja bi Sonju. Da je gledam kako liže lizalicu. Kako joj se jezik boji u plavo.

**TOMI**

Nikakvih ja problema sa zakonom nisam nikad imao. Dobro, jednom su me uhvatili u vožnji pod gasom. I ono kad sam krivotvorio oporuku, al dobro, to… I kad sam malo udario onog idiota pred birtijom… Šta je izazivao? Tko mu je kriv? Jesam ja kriv što sam jači? Ja pazim na svoje tijelo. Ono je njegovano. Uvijek mirišem. Ja volim svoj OPG. Mene tamo smiruje. Priroda, vjetar, pogled što puca na grad. Ne smetaju mi ni komarci. Ne smetaju mi ni kosti pod trešnjom. Kakve kosti? Nisam ja spomenuo nikakve kosti.

**TUGA**

Ružo, jesam ti lijepa? Posudila sam onu bakinu crvenu haljinu. Moje sve je poderano. I prljavo. Jesam lijepa? Jel mi je dobra kosa? Znam da može i bolje, ne moraš ništa ni govoriti. Pozvao me čovjek. (*Šapće*) Je da nije naš, ali tko je danas naš? Ti samo šutiš. Ko neka drvena marija. A vidi, našla sam ovaj ruž! Dobar, ha? Seksi sam. Ružo?

**TOMI**

*(kuca)*

E, dobar dan.

**MATILDA**

(*otvara vrata, odmjerava ga)*

**TOMI**

Htio sam vas nešto pitati…

**MATILDA**

A šta bi ti mene htio pitati?

**TOMI**

Samo…

**MATILDA**

„Samo, samo…“ Šta? Pun mi vas je kurac, vas muških. Nedojebani ste svi do jednoga. Samo kurcem mislite, je li tako? Šta me gledaš sada? Pa nisam otkrila toplu vodu! Zavlačili bi se mladim curicama u gaće jer su vam stare prestare, jer vam fali uzbuđenja, avanture. Puca vas kriza srednjih godina pa bi malo umočili i tu i tamo i tamo. Jel, šta si me došao pitat? Kako sam? Jesam dobro? Gdje mi je gospodin suprug? Kog boli kurac? Mene sigurno ne.

*(Zalupi vratima)*

**TOMI**

Osjećate li i vi ovaj vonj?

To sam htio pitati.

Tu mi se, evo, uvukao.

Miris crvljivog mesa.

Ustajalih mišića.

Trulih tetiva.

I kostiju.

Miris kostiju ispod rascvjetale trešnje.

Tako bijele i čiste i nevine da ti ih je žao spaliti.

Pa sad neke od njih klepeću kad puše sjeverozapadnjak.

A druge strše u zrak poput bjelokosnih utvrda.

Kad ih smrviš i iskoristiš kao gnojivo, jagode kliču od ushićenja.

A posao ide izvrsno.

Tražen si.

Puniš čarape novčanicama.

Promatraš susjede i misliš kako su svi redom veći manijaci od tebe.

**DARKO**

*(seksa se, govori isprekidano i zadihano)*

Ne mogu ja nju više taknuti.

Gadi mi se.

Izgleda ko rascopani panj.

Rupa joj kao od pudinga.

A nije ni rodila.

Eno bore joj se rastežu od kuhinje do spavaće.

Fuj. Gadna je. Ko neka kvrgava gljiva.

Ko da ju je pregazila cijela četa.

A melje…. Melje kao da nema sutra.

Pa oblači neke seksi gaće.

Fuj.

Ne bih je ni štapom.

Ići ćemo mi, ja i ti, nekud.

Na more. Ili u planine.

Sve ja plaćam.

Ti samo slušaj što ti govorim.

*(zove na telefon)*

Kad će ručak? Ok.

*(poklapa)*

Janjeći gulaš sam naručio.

A jesi uska…

**STIPICA**

*(stiže mu poruka)*

Ljubavi, ti budi jaka! Budi jaka za našeg mališana. Neće ti dati drip, rekao sam im. Samo smireno. Diši. Ovako. (*Diše glasno*) Boli, a znam da boli. Idem vidjeti s doktorima.

*(doktoru)*

A zašto je ne mažete s onim nečim?

S onim balzamom ili što je… Ono kad ste je ovako *(rukama pravi veliki polukrug kao po vagini*).

Boli me kurac što bi vi kući! Kurac me boli!

Šta opasno? Šta je opasno?

Pa otvorit će se! Dijete će izaći, otvorit će se!

Znam da nisam doktor… Srednju obrtničku…

*(pomirbeno)*

Znam, svi smo umorni. I ja sam umoran. Crknut.

Da, bilo bi najbolje.

Kući spavati.

A hoće li… hoće li sve biti dobro?

Hoće li sve biti dobro?

Hoće li biti dobro?

Sve će biti dobro?

Mogu li ja kući?

Umoran sam, da.

Ja bih kući.

Ja bih išao kući i da ne budem više ovdje.

Sonji bih ja.

Maloj Sonji.

Onoj Sonji iz osmog be.

**TOMI**

*(sve ushićenije)*

Jagode! Možeš džem praviti. I pekmez. Možeš rakiju, jedan moj prijatelj je rakiju… Sladoled, uf, da, sladoled od jagode. MMm, najbolji je. I kolače, kako ne! Ledeni vjetar! Voćnu tortu. Pa malo šlaga. Jagode se mogu umakati u čokoladu. U vruću čokoladu. A tek puding! Ajme meni! Možeš med od jagoda. O može se, može. Sve se može. Samo ih pustiti da dozriju. Pa mousse od jagoda, jebote, mousse! Smrzneš ih u proljeće i onda ih za Božić jedeš svježe! Sa šlagom! S malo kakaa. Možeš džem praviti. I pekmez. Možeš i rakiju, da. Sladoled od jagode. Pusti ih. Ne diraj moje jagode. Ne diraj, ruke ću ti odsjeći! Pusti, bit će krvi, bit će krvi!

*Mlati nekoga na smrt, umori se pa sjedne sav zadihan. Brzo se primiri i postane „normalan“.*

**STIPICA**

Bok, Tomi.

**TOMI**

Bok.

**STIPICA**

Što me gledaš?

**TOMI**

Ne smijem te gledati?

**STIPICA**

Iz bolnice sam. Rađamo!

**TOMI**

Aha. A što?

**STIPICA**

Sin. Moj sin!

**TOMI**

A šteta. Prava šteta.

**STIPICA**

Kako to misliš?

**TOMI**

Bilo bi zgodnije da je žensko.

**STIPICA**

Ne razumijem te Tomi. Umoran sam. Samo sam došao tu po… pa ću natrag.

**TOMI**

Pa tako. Onda bi ti bilo jednostavnije.

**STIPICA**

Kako jednostavnije? Dijete je dijete, nije bitno….

**TOMI**

Pa ti voliš mlade cure. Mlađe cure. One baš najmlađe.

**STIPICA**

Ne… Ja, ovaj. Ne. Tomi? Kako to misliš…

**TOMI**

Stipice, Stipice, Stipice…

**STIPICA** *(promjeni raspoloženje)*

Ti misliš da ja ne znam?

**TOMI**

Što ti znaš?

**STIPICA**

Da je onaj mali… što je nosio šiltericu, što je nestao…

**TOMI**

Da, što s njim?

**STIPICA**

Da je bio kod tebe?

Da si ga zadnji put vidio baš ti?

Misliš da ne znam?

**TOMI**

Da pa šta s tim?

**STIPICA**

Svi ga traže, Tomi.

**TOMI**

Ja nemam ništa s…

**STIPICA**

Zadnji si ga vidio. To je dovoljno.

**TOMI**

Stipice.

**STIPICA**

Da, Tomi?

**TOMI**

Ja s tim nemam ništa. Popili smo koju i razišli se.

**STIPICA**

Zgodno. I onda čovjek nestane.

**TOMI**

Dao sam mu jagode.

**STIPICA**

Kog boli briga?

**TOMI**

Bio je sjeban.

**STIPICA**

Tim gore.

**TOMI**

I što si ti mislio?

**STIPICA**

Ja ništa. A što si ti mislio?

**TOMI**

Ja sad idem u stan. Ništa se nije dogodilo. Ništa ti nisam rekao.

**STIPICA**

I ja tako mislim.

**TOMI**

A ako opet dođe policija…

**STIPICA**

Ništa. Baš ništa. Ti ne znaš ništa, ja ne znam ništa.

**TOMI**

Ja sam recidivist.

**STIPICA**

Kažem opet: ti ne znaš, ja ne znam.

*(Stipica pođe)*

**TOMI**

Hej. Čestitam na sinu.

**MATILDA**

Ja zapravo ne znam ništa o tom malom. Mislim, čula sam priče, je li. Ali ne znam ništa sto posto.

**TOMI**

Bio je kod mene, je. Pa što? Jesam ja kriv što je nestao? Samo sam bio dobar prema njemu. Činilo mi se da mu treba prijatelj. Plakao je te večeri. Malo smo puno popili. I oplakao je. Rekao je da je u govnima. Nije rekao kakvim govnima. Jeo je jagode. Bile su mu fine. Spominjao je svoje kćeri. Da ih voli. Da im mama ne da k njemu. Da će ga zaboraviti. Da ih voli. Činilo se da ih baš jako voli.

**MATILDA**

Doduše, jednom sam ga vidjela da ide gore Živoradu. Ako to išta znači, evo, ja to sad govorim.

**TOMI**

Plakao sam i ja s njim. Ne zbog sebe, nego zbog njega. A malo i zbog sebe. Osim te djece, nisam vidio da je imao ikakvih problema.

**MATILDA**

A jednom ga je Tuga gađala bocama s vrata! Tad sam trebala zvati policiju. Da odvedu tu ludaču bolesnu! Uf, kako smrdi kad prođe pored mene.

**STIPICA**

Smrdi ko u paklu! Fuj. Nešto je istrunulo. Neka živina. Miš. Ili mačka.

**MATILDA**

Možda se nečiji život usmrdio. Ofarbat ću se u plavo! Za Darka. Da ga podsjetim na mladost. Strast.

**DARKO**

*( u prolazu pozdravlja Živorada i Tugu)*

Večer…

**ŽIVORAD**

Večer, susjed. Lijepa je večer. Što ste se smrkli tako?

**TUGA** (pijano)

Pusti budalu. Para nosom nebo otkad ga znam.

**ŽIVORAD**

Pijana si.

**TUGA**

Jesam! Od života.

**ŽIVORAD**

Bilo je lijepo.

*(krene poljubiti Tugu)*

**TUGA**

Smrdi ti iz usta!

**ŽIVORAD**

Pa i tebi smrdi.

**TUGA**

A šta? Ti platio ćevape i sad da ti dam?

**ŽIVORAD**

Ja bih htio da ti to hoćeš.

**TUGA**

A ja baš ne bih.

**ŽIVORAD**

Ajde, da vidim tvoj stan.

**TUGA**
Ne ulazi unutra!

**ŽIVORAD**

*(podigne je na ruke)*

Hajde, ovako, kao mladenku.

**TUGA**

*(ugrize ga, on jaukne i ispusti je)*

Pizdo jedna srpska!

**ŽIVORAD**

Šalio sam se.

**TUGA**

Svi se vi uvijek šalite. Samo vam je do šale. Šala tu, šala tamo i puk! Ode srce!

**ŽIVORAD**

*(miriše naokolo)*

Osjetiš ti to?

**TUGA**

Ništa ne osjećam.

**ŽIVORAD**

Smrdi kao strvina…

**TUGA**

Pijan si. Idi kući.

**ŽIVORAD**

Ajde sa mnom.

**TUGA**

Imam posla.

**ŽIVORAD**

Kakvog posla u dva ujutro?

**TUGA**

Moram…*(zaustavi se)*

**ŽIVORAD**

*(nježno joj podigne bradu)*

Što moraš?

**TUGA**

*(istrgne se)*

Smrdiš. Makni se.

**ŽIVORAD**

Ti si draga. Samo što se skrivaš.

**TUGA**

Nemoj ti meni što ja da, a što ne…

**ŽIVORAD**

Da. Ti si dobra. Nježna si.

**TUGA**

Ajde, nemoj.

**ŽIVORAD**

*(zagrli je)*

Ovako bih te ja… Nunao te cijelu noć. Grickao tu žilu na vratu.

**TUGA**

Ja to ne znam.

**ŽIVORAD**

Ja ću ti pokazati.

*TUGA krene plakati.*

**STIPICA**

*(leži na krevetu)*

Da nemam ženu, Sonja, poveo bih te kući. Da nemam dijete, Sonja, ti bi bila moje dijete. Da imam muda, sad bismo bili na našem slatkom nebu.

**STIPICA**

To nije u redu. Nikada to nije trebalo biti tako. Vidio sam te neki dan kako kupuješ žvakaće na kiosku. Imala si žute hlače i kosu u rep. Skakutao je iza tebe i gotovo sam osjetio kako me draška po nosu.

Da tebe nema, malena, odavno bih ja bio negdje. Na brodu. U pustinji. Vadio naftu. Puštao zmajeve u Aziji.

Čekam te, ne brini. Čekam da narasteš. A onda, Sonja…

…to samo nebo zna.

**TUGA** *(pijana čita nalaz)*

„… zbog progresije osnovne bolesti pacijenticu se otpušta na kućno liječenje u vidu palijativne skrbi, a zbog nemogućnosti liječenja u bolnici i zbog nemanja smisla da se vaša mama liječi kod nas jer samo leži poput biljke, samo zijeva ribljim ustima, možda vam želi nešto reći, a što? Najbolje ćete vi znati. Terminalna pacijentica, terminalna pacijentica, male su šanse, bolje da umre kod svoje kuće, u svom krevetu, uz vašu vječnu ljubav pored uzglavlja…“ Mama moja. Fališ mi, mamice.

**DARKO** *(viče)*

Matilda? Ja odlazim na put. Neće me biti četiri dana.

**MATILDA** *(izbezumljeno)*

Dare…

**DARKO**

Bit ću u roamingu pa me ne moraš ni zvati….

**MATILDA**

Darko…

**DARKO**

Jesi opeglala onu zelenu košulju?

**MATILDA**

Ja serem krv.

**DARKO**

Kakvu krv?

**MATILDA**

Ne znam. Serem krv.

**DARKO**

Kako to misliš „ja serem krv“? Šta ti to znači? Ajd me ne zajebavaj sad.

**MATILDA** *(panično)*

Krv, Darko. Krv mi ide. Cijela školjka puna krvi.

**DARKO** (*gleda prvo zabezeknuto)*

Ma to su hemoroidi. Idi si kupi mast.

**MATILDA** *(savija se)*

Boli me… Kao da mi netko škarama kida sve dolje…

**DARKO** *(vadi posjetnicu)*

Javi se doktoru Miliću.

**MATILDA** *(uzima)*

Mislim da je nešto opasno.

**DARKO**

Kurac opasno, nemoj me zavlačiti. Javi se čovjeku da ti da neke tablete.

**MATILDA**

Darko?

**DARKO**

Ja već kasnim na avion.

**MATILDA**

Darko?

**DARKO**

I ne zovi me jer me nećeš moći dobiti.

**MATILDA**

Darko?

**DARKO**

Gdje je taj jebeni taksi…?

**MATILDA**

Mislim da je nešto opasno…

**DARKO**

*(zalupi vratima)*

*Čuje se kucanje na vratima koje prene Stipicu iz masturbiranja.*

**STIPICA**

Tko je?

**MATILDA**

Susjeda s drugog kata.

**STIPICA**

Može li kasnije malo…? U poslu sam.

**MATILDA**

Samo sam trebala…

**STIPICA** *(na vratima, iznervirano)*

Da?

**MATILDA**

Bok.

**STIPICA**

Bok.

**MATILDA** *(pruža praznu kantu)*

Trebala bih mrvicu šećera…

**STIPICA** *(gleda u ogromnu kantu)*

Samo mrvicu?

**MATILDA** *(plače)*

Da.

**STIPICA**

Uđi… te.

**MATILDA** *(osvrće se)*

Krevetić imate.

**STIPICA** *(ubaci malo šećera u kantu)*

Za malog klinju. Treba još?

**MATILDA**

Može još malo. Ja sam isto trebala imati dijete.

**STIPICA** *(još stavi šećera)*

Hoće biti dosta? Djeca su blagoslov.

**MATILDA**

Još malo može. Onome tko ih ima.

**STIPICA** *(istrese cijelu posudu šećera u kantu)*

Evo, dosta je.

**MATILDA**

Vidim da vam je lijepo.

*(sjedne, Stipica stoji s kantom u ruci)*

**STIPICA**

Tako bude u početku.

**MATILDA** *(nasmije se)*

To je jebeno točno. Oprostite na izrazu!

**STIPICA**

Ma ne… Ovaj, odlučio sam prestati psovati. Što ne znači da drugi ne smiju.

**MATILDA**

Lijepo.

*(pogleda u kantu)*

Imate li još?

**STIPICA**

Nemam više šećera.

**MATILDA**

Šteta. Trebalo bi mi još. Samo mrvicu.

*(Stipica gleda u polupunu kantu)*

Možda u nekom kuhinjskom elementu.

**STIPICA**

Mogu provjeriti.

**MATILDA** *(uranja ruku u kantu i igra se sa šećerom)*

Kod vas se manje osjeti.

**STIPICA**

Što?

**MATILDA**

Smrad truleži.

**STIPICA**

Ugradio sam novu ventilaciju. Znate, zbog malog…

**MATILDA** *(liže slatke prste)*

Možda da mi pokažete kako radi?

**STIPICA** *(donosi 2 kg šećera u pakiranju)*

Molim?

**MATILDA**

Vruće mi je.

*(otkopčava bluzu)*

**STIPICA** *(gleda je netremice)*

Upalit ću…

*(Čuje se ventilacija, polako počinju drhtati)*

**STIPICA**

A taj smrad… Što je to? Osjetimo ga mi već dulje vrijeme.

**MATILDA**

Ne bi valjalo dijete dovesti ovdje.

**STIPICA**

Zato sam ventilaciju…

**MATILDA**

Srala sam krv.

**STIPICA**

*(šuti)*

*(šuti)*

Što ste…?

**MATILDA**

Krv sam srala. Ispočetka nisam vjerovala. A sad vjerujem. Vidiš *(pokazuje mu nokte*)… Tu pod noktima je ima.

**STIPICA**

Da zovem… Da zovem hitnu?

**MATILDA** *(smije se)*

Nema potrebe. Lijepo mi je sad. Išla sam doktoru.

**STIPICA**

Mrzim doktore.

**MATILDA**

Ovaj mi je pomogao. Obavili smo snimanja. Pretrage. Ultrazvuk. I tako.

**STIPICA**

Pa što je na kraju?

**MATILDA** *(smijulji se i pokazuje prstima)*

Mali, mali, mali, mali rak.

**STIPICA**

*Šuti i gleda u nju. odluči je zagrliti, ali to ispadne nespretno. Ona se uvije oko njega, stavi mu ruku na međunožje, on se štrecne.*

**MATILDA**

Šššššš…

**STIPICA**

Ovaj…

**MATILDA** *(šapuće mu na uho)*

Vidjela sam kako je gledaš. Dok rasteže žvaku po ustima. Dok pije sok na slamku.

**STIPICA** *(želi se odmaknuti, ali ona mu ne da)*

Ne znam što…

**MATILDA** *(šapuće)*

Htjela bih da mene netko tako gleda. Da me proždire pogledom.

*Matilda stane zadovoljavati Stipicu, on je neodlučan, ali godi mu.*

**MATILDA**

Bit će vam lijepo. U vašem malom životu. Oduvijek sam voljela miris beba. Pudera. Njihove prozirne kože.

*Matilda prestane tik prije nego što će Stipica doživjeti vrhunac. Uzima one 2 kg šećera i istresa u svoju kantu dok nije puna do vrha.*

**MATILDA** *(cvrkutavo)*

Susjed, pozdravite mi ženu! I hvala vam na šećeru. *(Zavodljivo)* Vratit ću prvom prilikom.

*(Odlazi)*

**ŽIVORAD**

Kažu, popio tri pive u birtiji u naselju.

**TOMI**

Navodno se odvezao negdje u brdo.

**TUGA**

Zamisli taj mrkli mrak. Vani zimčuga, šuma se njiše. Čuje samo svoj hod po šuštavom lišću.

**DARKO**

Ja ću janjeći kotlet. A što ćeš ti?

Može i njoj onda… Ne, i ti ćeš janjeći.

**MATILDA**

Da je ispisao oproštajne poruke? Nisam čula. Nisam znala. Imao je lijepo oblikovanu glavu. Ja ću ionako umrijeti pa ne moram ništa zamišljati.

**TUGA**

Lijepo mu je stajala kapa.

**STIPICA**

*(Čuje se plač bebe koji je Stipici sve nepodnošljiviji. Istovremeno, u pozadini je lik čovjeka u mraku, u sjeni, razvezuje uže.)*

Nek prestane! Nek prestane urlati!

**TOMI**

*(teško i ubrzano diše)*

Ponekad ne mogu disati… ovako mi bude… nemam zraka… tu me….stišće… oko srca… uhvati me panika…. neka… da moje jagode neće preživjeti zimu…

*(Šum vjetra u šumi, možda pada i kiša, lik čovjeka zabacuje uže na granu.)*

**ŽIVORAD**

*(nespretno tipka na smartphone, čuju se glasni zvukovi tipki)*

**TUGA**

Ne puštajte mi te zvukove! Znam da me se hoćete riješiti, ali nećete, mamu vam jebem! Prestani! Ne skviči. Boli me mozak.

**ŽIVORAD**

*(poziva)*

Halo?... Alo? Jesi to … (automatska sekretarica: *Korisnik trenutno nije dostupan…)* Gorane, stari ovdje. Samo sam se htio javiti… da sam izašao. Na slobodi sam. (*Šuti*) Ma ne znam hoćeš li primiti ovu poruku… Htio bih te vidjeti. Znam da se nismo vidjeli… Nisu brojke bitne. Moramo se vidjeti. Javi se kad vidiš poruku. Gorane, voli te stari. Ajde bog, ajde bog.

**STIPICA**

(viče nekome)

Ne mogu sad doći!

*(zamišljeno)*

Sonja…

*(iznervirano)*

Izašao sam zapalit! Jel imam na to pravo?

*(zamišljeno)*

Sonja, voliš li ovog konja, kao što on tebe voli?

*(iznervirano)*

Pa kad prestane drečat doći ću! Ako ikad prest… Samo urla, jebote!

*(Prilazi Matildi s leđa. Miriše joj vrat. Matilda umače prst u kantu sa šećerom i liže senzualno.)*

**TUGA**

*(kuca Tomiju)*

Tomi? Tomi? Tomi? Tomi?

**TOMI**

*(ubrzano diše)*

Reci.

**TUGA**

Imaš piva, Tomi?

**TOMI**

Nemam.

**TUGA**

Šta ti je Tomi? Imaš vina nekog?

**TOMI**

Uđi. Nemam vina.

**TUGA**

Rakije?

**TOMI**

Imam od jagoda.

**TUGA**

Šta je s tobom?

**TOMI**

Nije mi dobro.

**TUGA**

Kako ti nije dobro?

**TOMI**

Šta me jebeš? Nisam dobro pa nisam dobro!

**TUGA**

Ja ću sjesti ovdje.

**TOMI**

Oprosti… malo sam… Nisam baš dobro.

**TUGA**

*(pije)*

Uf, dobra je.

**TOMI**

Ima tajni sastojak.

**TUGA**

Uhu-hu. Tajni sastojak.

**TOMI**

*(teško diše)*

Jel ti znaš koliko ti smrdiš?

**TUGA** *se povuče u sebe. Pije.*

**TOMI**

Smrdiš ko jebeni kontejner.

**TUGA**

Popit ću na brzinu pa idem…

**TOMI**

Svi gledaju „šta smrdi, jebote, koji vrag smrdi“. A kad ono Tuga smrdi!

**TUGA** *(spuštenog pogleda)*

Ajmo popit u miru…

**TOMI** *(hvata je za košulju i miriše)*

Fuj!

Hoćeš jagoda? Imam finih jagoda.

**TUGA**

Ne bih, Tomi.

**TOMI**

(razdraženo)

Šta nećeš? Ima da jedeš moje jagode. Nemoj me zajebavat! Dođeš tu i smrdiš i onda nećeš!

**TOMI**

*(vraća se s jagodama)*

Uzmi.

**TUGA**

Ne mogu sad.

**TOMI**

Uzmi kad ti kažem.

*TUGA ne uzima jagodu.*

**TOMI**

*(trpa joj bijesno u usta)*

Otvori usta, smrdljivice ružna!

**TUGA**

*(na silu prožvače jagodu)*

Malo ću zaliti ovime… (*pije rakiju)*

**TOMI**

*(Kao zvijer hoda naokolo)*

Ja ko konj neki radim, kopam, plijevim, sadim, režem. I dođu dva kretena…dva balavca… I, jebote, ono, lud sam! LUD SAM! Čuješ ti to?

**TUGA** *(strah ju je)*

Mogu dobit jednu jagodu?

**TOMI**

(*trpa joj jagodu u usta*)

Šta naprave? Šta-oni-meni-naprave? I mojim jagodicama? Izgaze ih! Izgaze ih kao dva neotesana spermića!

*(razbije nešto u stanu. Tuga se prepadne*)

**TOMI**

*(smireno i miroljubivo)*

Sori, sori, sori… Malo sam… napet. Da, napet. To je dobra riječ. Oprosti mi.

Idem po krpu. Da si obrišeš tu krv…Ovaj, jagode.

(*Kad Tomi ode, Tuga hitro pođe k vratima)*

**TOMI**

Gdje ćeš?

**MATILDA**

*U poslu je oko kolača za kuhinjskim pultom. Brašno leti posvuda oko nje. Ona automatizirano, ali i sa zanosom udara oklagijom po tijestu. Govori pretjerano cvrkutavo, ponekad se nasmije glasno. Čuje se zavijanje vjetra u šumi/oluje u gradu.*

I sad su svi zapravo tužni.

A zašto su tužni?

Zašto ste tužni?

Jer se ubio?

Objesio se, to vas muči?

Pa šta sad. Ja imam rak pa nisam tužna

I muž me vara u roamingu pa isto nisam tužna.

Nego pečem kolače.

Za sve prigode.

Možda je i njegova mama pekla kolače kad je to napravio.

A zašto je to napravio? Tko to zna?

Imao je lijepo oblikovanu glavu.

Čak mi se jednom učinilo da me odmjerava na hodniku.

Nije mi se učinilo: doista me je odmjeravao.

Žene takve stvari zapaze.

Samo što nikad ne vjeruju svojoj intuiciji.

Jer nekom usranom muškarcu vjeruju više nego svojoj intuiciji.

Ja sam, da vam pravo kažem, imala intuiciju da on neće dobro proći.

Nakon što je popio tri piva u birtiji, odvezao se u nepoznatom smjeru.

Posljednji signal u brdu.

Na vrhu onog mračnog brda.

U tom brdu Tomi ima OPG.

Jagode.

I njih ću staviti u kolače.

Četiri dana je prošlo, dok ga nisu našli.

Prvo su našli auto.

Bilo je četiri poslijepodne.

I prije nego je to napravio, poslao je poruku svom prijatelju.

Kad su bili mladi, skupa su pili u parkovima, nosili kožne jakne sa zakovicama i drogirali se daturama.

To je sve što sam ja čula.

**TUGA**

Nigdje.

**TOMI**

Kako nigdje, kad negdje jesi?

Hajde sjedni.

Dođi sjedni.

*(Tišina)*

Htio sam te nešto pitati.

**TUGA** *(brzinski)*

Hoću!

**TOMI** *(zbunjen)*

Što hoćeš?

**TUGA**

Još jednu jagodu.

*(Tuga stisne zatvorene oči i otvori širom usta, ali Tomi joj pruži posudicu s jagodama.)*

Hvala.

**TOMI**

Jel ti… Jel ti imaš nešto što nikad nikome nisi rekla?

*TUGA energično odmahuje glavom.*

**TOMI**

Nikakvu prljavštinu?

**TUGA**

Ne, ne. Ne baš, ne.

**TOMI**

Kužiš, moram ti reći nešto. Nekome moram reći nešto jer ću ispizditi! *(postaje nervozan*) Kužiš, iskočit ću iz svoje kože!

**TUGA** *da ga smiri, strpa mu jagodu u usta.*

**TOMI** *(žvače i govori sa žaljenjem)*

Nisam htio…Stvarno nisam htio. Ne bih ja nikome…Ali, ta dvojica. Uf, sve su sjebala. I onda sam šakom, pa drugog, prvi pao, drugi na mene… I samo tako. Eto, to ti je to. Kužiš?

**TUGA**

Ne.

**TOMI**

Ne kužiš…

**TUGA** *(miluje ga po ruci)*

Nisi ti htio…

**TOMI**

Pa nisam!

**TUGA**

Nisi ti kriv, sunce…

**TOMI** *(razdragano)*

A strast prema voću sam naslijedio od bake! Ona je zapravo više voljela jabuke. Ali zato su jagode prije koristili kao lijek protiv depresije, eto. Ali moja baka…uh, kakva je to žena bila.

**TUGA**

Mrtva je?

**TOMI**

Je.

**TUGA** *(osvrće se oko sebe)*

Je li tu negdje?

**TOMI** *(zgraža se)*

Koji kurac… Kako ovdje? Pa sahranjena je, jebote.

**TUGA**

Dobro, dobro...

*(Tišina)*

**TUGA**

I moja mama je mrtva.

**TOMI** *(našali se)*

Je li ovdje?

**TUGA** *(ozbiljno)*

Ne, nije.

*(pokazuje na srce)*

Tu je. Mala, majušna. Svijetli u mraku.

**TOMI** *(smije se)*

Joj, znao sam ja da se ti voliš zajebavat.

**TUGA** *(ozbiljno ga gleda. Krene plakati.)*

Možda… možda nije mrtva. Pokrila sam je, da joj ne bude zima, zadnji put kad sam je vidjela. Češljala sam je. Ja bih… Htjela bih da i mene moja Ruža tako češlja. Da mi namaže usta krep papirom. Jer, onaj ruž je pokvaren, usmrdio se.

*(Tuga odlazi i govori)*

Da ti pravo kažem, ja ne znam gdje je moja Ruža. Možda joj je otpala ruka pa me ne može nazvati.

**TOMI** *(zove telefonom, drhti od straha i nemira)*

Halo? Dobar dan. Htio bih prijaviti nešto… ogavno.

**ŽIVORAD** *(puši)*

Pa šta ako se ubio? Tako mu je svejedno. Meni se cimer u ćuzi ubio. Zabio si je olovku u vrat. Da sam bio budan, ja bih mu je zabio. Tako je svejedno koliko ćeš dugo biti u zatvoru. Isto je kao i vani. Samo što u ćuzi nema jutarnje kavice, a tu najviše volim. Jelda? Jelda Gorane moj?

**MATILDA**

*(nosi košaru s kolačima Stipici, pored nje na hodniku prođe nekoliko policajaca.)*

Kad ste već tu, provjerite je li netko od nas umro!

Bok, Stipice.

Donijela sam vam kolače.

Za vašu gospođu i za malu prinovu.

Rekla sam da ću vratiti prvom prilikom.

E, pa, sve je tu.

Cijela kanta.

Nemojte halapljivo jesti, moglo bi vam se zagrcnuti.

I pozdravite gospođu. I poljubite dijete.

Ja odlazim na neko vrijeme.

Ne znam gdje.

Nije mi ni bitno.

Samo… odlazim, je li.

E tako.

Svako dobro!

**TUGA**

*(nagurava se s policajcima)*

Ne smrdi ovdje ništa, pička vam drotovska! Crknite! Gonite se od mene!

**TOMI**

Oprostite, nisam razumio… Da je pronađen ljudski DNK u mojim jagodama?

Pa jel vi znate tko sam ja?

Jeste čuli kad za moj OPG „Jagodnjak“?

Znate li vi moju klijentelu?

Ja razvozim po cijelo….Nadomak sam toga da prodajem trgovačkim centr…

Šta pričate pizdarije? Pa moj DNK, ja sam ih brao!

Kako ne moj? Nego čiji onda?

Ne diraj me!

Pusti me!

Miči ruke s mene drote jedan!

*(grize policajca dok ga odvlače)*

*Svi čitaju isto oproštajno pismo*

**MATILDA**

„To malo žara što vam je ostalo u njedrima…“

**ŽIVORAD**

„…to malo života što tinja u vašim klijetkama…“

**TOMI**

„…ta crvena nit žudnje ili grižnje ili čežnje…“

**STIPICA**

„… ušećerite je i ostavite za zimu…“

**TOMI**

„…jer kad se hladnoća uvuče u kosti…“

**DARKO**

„…i kad inje obraste vaše tople žile…“

**TUGA**

„… preostat će vam samo vlastito disanje, vlastita krv i meso, a s time se treba izići na kraj…“

**SVI**

„…vaš susjed.“

**KRAJ**